钦定古今图书集成/理学汇编/字学典/第070卷 > 《宣和书谱》 > 《叙论》
## 钦定古今图书集成/理学汇编/字学典/第070卷 > 《宣和书谱》 > 《叙论》

昔者帝王坐法宫，垂衣裳，不出九重深密之地。使四
方万里，朝令夕行，岂家至户晓也哉？以吾有庆赏刑
威之柄以驭之而已。故其目则有曰制、曰诰、曰“敕牒”
者，是其所操之柄耳。盖上之所以命下者或不一，于
是“制”以扬之，“诰”以告之，诏命敕牒以行之，岂特中国
然耶？殊方异域皆由此治。虽曰言语不同，点画乖离，
译而通之，何尝不合？况其自通中国，书画可采，此历
代书史在所不废。方唐以武王天下，及其治定，济之
以文。故自太宗留意字学，而明皇、肃、宣以降，世不乏
人。而一时闻人巨卿以书名世者，亦往往喜书王命，
为不朽之传。若颜真卿书颜惟正、《商氏等告》、徐浩书
《朱巨川告》者是也。至其无名氏之书，间有典刑，而《告
命》或载一时人物，又自可以附见矣。盖唐之诸臣，扶
持王室，落落有奇节者，其取日虞渊，洗光咸池，则有
若狄仁杰；以安社稷；名曰“具臣”，则有若郭元振；系其
用否，治乱以分，则有若张九龄；仗义秉钺，以勘多难，
则有若浑瑊；浮沈一节；为时名儒，则有若白居易；佐
武中兴，比迹姚、宋，则有若李德裕诸子，在人耳目，固
已班班，皆后世乐闻而喜道者，况其当时告命哉？藏
之书府，亦有以表其实耳。以类推之，是举有可存者。
下逮五代纷纷之弊，而所以维持固不易于此道也。
我宋既兴，而八柄驭臣之具，粲然施设，高越前古，虽
来王之国，观光向化，或可考者。如告有日本之康保，
牒有“大理”之督爽，其字书戒告虽曰不同，所以为治
柄则一而已。故录其自唐以来迄于五代以及外裔，
凡诏告、制牒各次而为之序。按唐受命二百八十八
年，其间号令文具固已不赀，然更五季兵火之后，所
存无几，其诏令制牒咸列之左，以备《博雅》焉。今御府
所藏八十有一：

唐